Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2021/C 446/10)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Nijolės Šakočienės šakotis“

ELi nr: PGI-LT-02401 – 20. november 2017

KPN ( ) KGT (X)

1. KGT nimetus(ed)

„Nijolės Šakočienės šakotis“

2. Liikmesriik või kolmas riik

Leedu

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

„Nijolės Šakočienės šakotis“ (nn kuusepuukook) on pidulik pagaritoode, mis on kujult kõrge õõnes koonus, mille pinnal on eri suurusega ogalised „oksaharud“ ja mida küpsetatakse erilises ahjus, lisades spetsiaalse puulusikaga tainast kihthaaval kuuma tule kohal aeglaselt pöörlevale metalltorule. Küpsetis valmistatakse algusest lõpuni kodus traditsioonilisel viisil.

Füüsikalis-keemilised omadused

Niiskusesisaldus: 6,4–7,5 %

Rasvasisaldus: 35,5–38,5 %

Suhkru kogusisaldus: 25,5–27,5 %

Organoleptilised omadused

Välimus: „Nijolės Šakočienės šakotis“ on koonusekujuline, selle välispind on ebaühtlaselt kaetud eri kuju ja suurusega „okstega“, nii et iga toode on välimuselt kordumatu. Toode on kogu pikkuses seest õõnes. (Õõnsal) sisepinnal on niidi ja küpsetuspaberi pressmuster. Toodete kõrgus varieerub vahemikus 30–60 cm. Õõnsa koonuse siseläbimõõt võib olla allosas kuni 20 cm ja ülaosas 10–20 cm. Välisläbimõõt oleneb toote kõrgusest, pealevalatud taina kogusest ja moodustunud „okste“ pikkusest. Allosas võib see olla kuni 40 cm, ülaosas kuni 20 cm.

Kaal: olenevalt koogi kõrgusest ja valatud taina kogusest on kaal 1,0–6,5 kg. Kui kuusepuukooki serveeritakse erilistel puhkudel, asetatakse see lauale lahti lõikamata; muul juhul lõigatakse see 5–30 cm kõrgusteks ratasteks, mis kaaluvad 0,7–3,5 kg, või väiksemateks tükkideks.

Värvus: kollakaspruunist pruunini olenevalt küpsetamise temperatuurist ja kestusest. Välispind on läikiv ja võib olla kahvatum kui sisemus ning „oksad“ on eri värvusega. Lahtilõigatuna on tootel käsnalaadne kihiline sisestruktuur, milles joonistuvad ebaühtlaste rõngastena välja eri värvivarjunditega ebakorrapärased kihid.

Lõhn: tüüpiline pagaritoode, millel on selge või- ja munalõhn ning kerge suitsune varjund.

Maitse: tüüpiline pagaritoode, mõõdukalt magus ja võine, muna maitsega.

Järelmaitse: pärast allaneelamist kerge rasvane järelmaitse.

Tekstuur: mõõdukalt tihke, üsna mure, kuid lõikamisel ei pudene ega purune, ei ole rabe ega krõbe. Lihtne ja meeldiv mäluda. Pärast mälumist jäävad alles peened osakesed.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

— 82–87 % rasvasisaldusega või;

— 30–40 % rasvasisaldusega koor või hapukoor;

— kanamunad;

— suhkur;

— traditsiooniline (veski)kiviga jahvatatud nisujahu.

3.4. Tootmise erietapid, mis peavad toimuma määratletud geograafilises piirkonnas

Kõik tootmisetapid peavad toimuma määratletud geograafilises piirkonnas:

— koostisosade ettevalmistamine;

— taina valmistamine;

— tarvikute ettevalmistamine;

— koogi vormimine ja küpsetamine;

— koogi jahutamine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

–

4. Geograafilise piirkonna täpne määratlus

Skaistgiriai küla (Kėdainiai piirkond) halduspiirid.

5. Seos geograafilise piirkonnaga

Küpsetist „Nijolės Šakočienės šakotis“ seostatakse geograafilise piirkonnaga tänu toote mainele, mis omakorda tuleneb seda toodet küpsetavate kohalike käsitöönduslike pagarite kogemustest.

Inimtegurid, mis annavad tootele selle erilised omadused.

Toote „Nijolės Šakočienės šakotis“ ainulaadseid omadusi on selle valmistamise pika ajaloo jooksul viimistletud. Kuigi puuduvad kirjalikud andmed või juhised, kuidas seda punktis 4 määratletud piirkonnaga tihedalt seotud küpsetist valmistada, on selle valmistamiseks vajalikku üksikasjalikku teavet ja nõutavaid praktilisi oskusi põlvest põlve edasi antud.

Selles geograafilises piirkonnas valmistatud koogi ainulaadsus ja erilised omadused tulenevad teadmistest ja kogemustest, mida pagarid on põlvkondade vältel kogunud. Kõik see võimaldab saada suurepärase kvaliteedi ja maitsega pagaritoote. Peamised tegurid, mis näitavad, kuidas inimtegevus mõjutab toote maitset ja välimust, on järgmised:

1. taina valmistamise viis, mis on üks peamisi ühtlase kvaliteedi tagajaid. Küpsetise „Nijolės Šakočienės šakotis“ tootmisprotsessis kasutatakse ainulaadset tainavalmistusmeetodit, mida on üle sajandi rangelt järgitud;

2. küpsetise „Nijolės Šakočienės šakotis“ valmistamise ainulaadne viis: jahu segamine kuuma veega ja tainal seista laskmine, mille kestust hindab koogivalmistaja oma teadmiste ja kogemuste põhjal. Taina kuuma veega segamise mõte on panna jahus olevad tärklisegraanulid osaliselt lõhkema, et hõlbustada jahus oleva tärklise lagunemist dekstriinideks, kui tainal lastakse seista. Tänu nendele muutustele jahus moodustub läikiv, intensiivse värvusega koorik küpsetamise ajal kiiremini ja suureneb sisestruktuuri poorsus; need muutused soodustavad aromaatsete ühendite teket ja tärklise aeglast retrogradatsiooni küpsetise hilisema säilitamise ajal, mis tähendab, et koogid liisuvad aeglasemalt ja püsivad kauem värsked, ilma et oleks vaja keemilisi lisandeid;

3. jahvatamine traditsiooniliste kividega (veskikividega), mida aetakse ringi aeglaselt pöörlevate ja hoolikalt reguleeritud võllidega – see mõjutab toote tekstuuri, nii et toodet on meeldiv ja kerge mäluda. Pärast mälumist jäävad suhu peened osakesed;

4. toote küpsetamine pööreldes erilises traditsioonilises ahjus kuuma tule kohal, kui korstna tõmme on parajaks reguleeritud. Tegemist on kogemust ja oskusi nõudva tööga, kuna keskkonnatingimused ja atmosfäärirõhk mõjutavad tõmmet oluliselt. Ahi köetakse kuumaks kuiva kasepuuga, millelt tuleb toht eemaldada, kuna see sisaldab vaike; kui toode saab suitsu, mõjutab see selle organoleptilisi, füüsikalisi ja keemilisi omadusi. Tainas valatakse spetsiaalset puulusikat kasutades käsitsi kuumale pidevalt pöörlevale metalltorule. Kuna tainas puutub kuumal torul kuumusega kokku, kõveneb see kohe ja muutub krõbedaks. Tainast valatakse juurde õhukeste kihtidena. Kuna tainast lisatakse ümberringi, moodustuvad küpsetise ümber paljud erinevad „oksad“, ning kuna tainas küpseb kihtidena, tekib kaunis värvimuster. Väga tähtis on tuld kogu aeg reguleerida, et see oleks küpsemise eri etappides õige temperatuuriga. Samuti on oluline hinnata metalltoru pöörlemiskiirust ja seda kohandada, et taina lisamisel kasvaksid kooki kaunistavad „oksad“. Valmistajate aastatepikkused kogemused ning pagari oskused ja osavus aitavad tagada mitte ainult toote eriomast maitset, vaid ka selle erakordselt pilkupüüdvat vormi „okste“ paigutuse, üldise välimuse ja värvuse mõttes. Seetõttu on iga „Nijolės Šakočienės šakotis“ kordumatu välimusega. Teised tootjad valmistavad oma tooteid nüüdisaegsetes elektriahjudes, kasutavad asendusaineid, lõhna- ja maitsetugevdajaid ning värvaineid. Küpsetise „Nijolės Šakočienės šakotis“ traditsioonilisel valmistamisel asendusaineid, lõhna- ja maitsetugevdajaid ega värvaineid ei kasutata.

Kogu tootmisprotsessis kasutatakse üksnes traditsioonilisi ja looduslikke tooraineid, mis määravad toote organoleptilised ning füüsikalised ja keemilised omadused.

Toote maine määrab geograafiline piirkond

Leedus hakati kuusepuukujulisi kooke küpsetama 19. sajandi lõpus, kõigepealt kloostrites. Kuigi kloostrid hoidsid retsepti saladuses, hakkas see kulinaarne idee 20. sajandi alguses levima, alguses mõisates ja pastoraatides, kuid hiljem asusid seda küpsetist valmistama ka oskustega koduperenaised. Pidulikku hõrgutist valmistati vaid väga erilisteks puhkudeks.

Küpsetise „Nijolės Šakočienės šakotis“ pagarite esivanemad said selle retsepti kiriku pastoraadi majahoidjalt. Aastate jooksul on toode viimistletud ainulaadse täiuslikkuseni, andes sellele kindlad omadused, ning seoses küpsetisega „Nijolės Šakočienės šakotis“ on kodudes praeguseni säilinud sügavalt juurdunud traditsioonid, mida ei ole mõjutanud kuusepuukookide tööstusliku tootmise kiire levik alates 20. sajandi lõpust.

Määratletud geograafilises piirkonnas on küpsetise „Nijolės Šakočienės šakotis“ valmistamise erialane ja käsitöönduslik kogemus, mida on siiani põlvest põlve edasi antud. Kuni 1997. aastani valmistati ja müüdi küpsetist „Nijolės Šakočienės šakotis“ ainult tellimuse alusel. 20. sajandi lõpuks olid olemas jaemüügiks tootmise tingimused ja 1997. aastal hakati toodet „Nijolės Šakočienės šakotis“ turustama. Seda kinnitavad esimesed etiketid ja säilinud pakendite spetsiaalsed sildid.

„Nijolės Šakočienės šakotis“ on pidulik toode, mida armastavad ka punktis 4 määratletud alast palju kaugemal elavad tarbijad.

Algsete pagarite järeltulijad on valmistanud küpsetist „Nijolės Šakočienės šakotis“ määratletud geograafilises piirkonnas sadakond aastat, kasutades sama traditsioonilist meetodit. See tagab, et selle ainulaadse toote eriomadused jäävad samaks ja hoitakse tarbijate usaldust. Seda usaldust tunnustati 2008. aastal, kui VŠĮ Kulinarijos paveldo fondas (riiklik kulinaarse pärandi fond) andis küpsetisele „Nijolės Šakočienės šakotis“ kulinaarse pärandi sertifikaadi, mis tõendab, et see sisaldab autentse retsepti kohaseid traditsioonilisi koostisosi ja selle valmistamisel kasutatakse traditsioonilisi meetodeid. Rahvusliku pärandtoote sertifikaat, mida Leedu põllumajandusministeerium annab välja alates 2009. aastast, näitab, et küpsetis „Nijolės Šakočienės šakotis“ on oma omaduste, koostise ja tootmismeetodi poolest autentne esivanematelt päranduseks saadud traditsiooniline toode. Seda küpsetist valmistavad ja selle esitasid sertifitseerimisele rahvusliku pärandtoote „Nijolės Šakočienės šakotis“ tootjad, kes on rahvusliku käsitöö meistrid.

Tarbijad eelistavad eeskätt Skaistgiriai külas valmistatud küpsetisi „Nijolės Šakočienės šakotis“, millelt nad ootavad parimat kvaliteeti ja sellele tootele iseloomulikke eriomadusi. Aastatel 2010–2016 tehtud tarbijauuringud näitasid, et üle 90 % tarbijatest teadis Skaistgiriai külas valmistatud kookidest „Nijolės Šakočienės šakotis“, otsis neid kauplustest, väärtustas nende ehtsust ja head kvaliteeti ning võttis neid välismaale reisides meeleldi kaasa kingituseks või suveniiriks (riikliku kulinaarse pärandi fondi 2010., 2012., 2014. ja 2016. aastal korraldatud tarbijauuringud).

Kuna küpsetist „Nijolės Šakočienės šakotis“ valmistatakse traditsioonilisi meetodeid kasutades, on seda tunnustatud tootena, mis edendab Leedu kultuuripärandit. Toote maine ja äratuntavus on mitmesuguste hariduslike meetmete tulemus.

Külalised ja traditsioonilise toidu austajad reisivad Skaistgiriai külla, et proovida küpsetist „Nijolės Šakočienės šakotis“, et näha, kuidas seda oksaogadega kaunistatud hõrgutist valmistatakse ning milliseid traditsioonilisi tarvikuid ja koostisosi kasutatakse, et saada teavet kuusepuukoogi tootmisprotsessi ja selle küpsetamistavade, traditsiooniliste seadmete ja viiside kohta ning proovida kätt selle keeruka toote valmistamisel. Huvilisi tuleb mitte ainult Leedust, vaid ka Ühendkuningriigist, Iirimaalt, Norrast, Rootsist, Ameerika Ühendriikidest, Saksamaalt, Itaaliast, Iisraelist, Horvaatiast, Poolast, Madalmaadest, Jaapanist, Hiinast, Türgist, Rumeeniast, Venemaalt ja mujalt. Välismaalased võtavad küpsetist „Nijolės Šakočienės šakotis“ suveniirina koju kaasa. Toode on hea suveniir, sest see on maitsev ja ilus pagaritoode, mis säilib kaua.

Toodet „Nijolės Šakočienės šakotis“ on tutvustatud näitustel ja messidel välismaal: Ühendkuningriigis, Iirimaal, Saksamaal ja Venemaal. Populaarseks on osutunud erinevad haridusprogrammid ja esitlused, mis on meelitanud Poolas toimunud mitmesugustel üritustel ligi arvukalt külalisi ja pälvinud meedia tähelepanu (Varssavi jõuluturg 2009–2016, Lublin Jogaila mess 2010–2016, Gdanski festival „Vilnius Gdanskis“ 2009–2016, Szczecini festival 2010 ja 2011, Białystoki kesksuve festival 2012–2014, Wrocławi toidufestival 2011 jm).

Leedus osalevad küpsetise „Nijolės Šakočienės šakotis“ valmistajad korrapäraselt rahvusvahelisel näitusel AgroBalt, muudel messidel, käsitööpäevadel, riiklike pühadega seotud üritustel, rahvafestivalidel ja muudel laatadel ning võidavad seal auhindu.

Küpsetise „Nijolės Šakočienės šakotis“ esitlused nii kodu- kui ka välismaal ning selle populaarse toote valmistamist tutvustavad üritused meelitavad ligi nii maiasmokkasid kui ka teisi festivalil või üritusel osalejaid, kes saavad võimaluse oma oskused proovile panna, mõnikord ka meedia valvsa pilgu all.

Turistide tähelepanu juhitakse piirkonnale iseloomulikule tootele „Nijolės Šakočienės šakotis“ reklaamide, info- ja kokandusväljaannete abil.

Toodet „Nijolės Šakočienės šakotis“ pakutakse ametlikele väliskülalistele kui Leedu kulinaarse pärandi osa.

Toote „Nijolės Šakočienės šakotis“ head nime, kuulsust, mainet ja populaarsust tõendavad järgmised auhinnad: 2009. aastal riikliku kulinaarse pärandi fondi väljaantud diplom „Parim traditsiooniline kuusepuukook 2009“; Leedu põllumajandustoodete ja toiduainete turu reguleerimise ameti tunnustusmärk rahvusliku kulinaarse pärandi edendamise ning traditsioonide kaitsmise ja säilitamise eest, mis anti üle 2009. aastal Iirimaal Dublinis toimunud Kaziukase (Püha Kasimiri) messil; 2010. aastal võitis „Nijolės Šakočienės šakotis“ rahvusvahelisel messil AgroBalt kuldmedali; 2010. aastal hääletati Kaziukase messil parimaks käsitöömeistriks toote „Nijolės Šakočienės šakotis“ pagar ning 2011. aastal valis põllumajandusministeerium sama pagari parimaks traditsioonilise käsitöö meistriks; 2012. aastal andis põllumajandusministeerium ühele pagarile traditsioonilise käsitöö meistri tiitli; 2012. aastal Jogaila messi parima käsitöömeistri diplom (Poola) kategoorias „Parim piirkondlik roog ja piirkondlike kulinaarsete traditsioonide edendamine“; 2012. aastal diplom riikliku kulinaarse pärandi fondi korraldatud konkursil „Leedu kulinaarse pärandi autentsete kohalike traditsioonide edasiandmise, säilitamise ja edendamise“ eest; 2014. aastal põllumajandusministeeriumi tänukiri rahvusliku pärandi edendamise eest Leedu traditsioonilise šakotise valmistamisel; 2014. aastal võitis „Nijolės Šakočienės šakotis“ medali näitusel „Valmistatud Leedus 2014“; 2017. aastal Klaipėda etnokultuuri keskuse diplom ehtsa kuusepuukoogi valmistamise ja traditsioonide edendamise eest.

Viide tootespetsifikaadi avaldamisele

(määruse artikli 6 lõike 1 teine lõik)

http://zum.lrv.lt/nijoles-sakocienes-sakotis-paraiska-su-produkto-specifikacija

(1) ELT L 343, 14.12.2012, lk 1.